София. Има още много работа по Наредба Н-18, но искам да уверя всички, които са заинтересовани от темата, че докато не достигнем пълно съгласие с отделните организации, няма да продължим напред. Това каза министър Владислав Горанов по време на редовното правителствено заседание, предаде репортер на Агенция „Фокус“.
По думите му сега започват интензивните разговори за това къде и как трябва да бъде оптимизиран процесът така, че да не се затруднява работата на малкия и средния бизнес.
„Създадени са множество работни групи, които отчитат спецификата на отделните бизнес процеси. Няма да продължим напред, докато не постигнем консенсус с всички“, увери финансовият министър.
София. Стотици се събраха на протест пред парламента, въпреки отмяната на Наредба Н-18, предаде репортер на Агенция „Фокус“. Наредбата задължава собствениците на обекти да добавят специален модул в софтуерите си, който дава достъп на проверяващите до личните данни на всички от персонала и до рецептурните книжа, които често са фирмена тайна. Вчера министърът на финансите Владислав Горанов се срещна с представители на туристическия бранш и обяви ново шестмесечно отлагане на влизането в сила на текстовете на наредбата. Въпреки това, протестиращите се събрали, за да изразят недоволството си.